**การประชุมเชิงปฏิบัติการครั้งที่ 1การวางและจัดทำผังนโยบายระดับภาค ภาคกรุงเทพมหานครและปริมณฑล**

กรมโยธาธิการและผังเมือง ดำเนินการวางและจัดทำผังนโยบายระดับภาค ภาคกรุงเทพมหานครและปริมณฑล ตามพระราชบัญญัติการผังเมืองพ.ศ. 2562 ให้สอดคล้องกับสถานการณ์ปัจจุบัน ยุทธศาสตร์ชาติ 20 ปี แผนพัฒนาเศรษฐกิจและสังคมแห่งชาติฉบับที่ 13 ธรรมนูญการผังเมือง และผังนโยบายระดับประเทศ เพื่อใช้เป็นแนวทางในการพัฒนาและการดำรงรักษาพื้นที่ภาคกรุงเทพมหานครและปริมณฑลในด้านการใช้ประโยชน์ที่ดิน การพัฒนาเมืองและชนบท การคมนาคมและการขนส่ง การสาธารณูปโภค สาธารณูปการ และบริการสาธารณะ รวมทั้งการบำรุงรักษาทรัพยากรธรรมชาติและสิ่งแวดล้อม

เพื่อให้การดำเนินการวางผังนโยบายระดับภาค ภาคกรุงเทพมหานครและปริมณฑลเป็นไปตามมาตรา 9 แห่งพระราชบัญญัติการผังเมือง พ.ศ. 2562 ที่ให้ความสำคัญกับการรับฟังความคิดเห็น การปรึกษาหารือและการมีส่วนร่วมของประชาชน กรมโยธาธิการและผังเมืองจึงจัดให้มีการประชุมเชิงปฏิบัติการครั้งที่ 1 โดยมีวัตถุประสงค์เพื่อชี้แจงการวางและจัดทำผังนโยบายระดับภาค ภาคกรุงเทพมหานครและปริมณฑล พร้อมรับฟังความคิดเห็นเกี่ยวกับปัญหา ศักยภาพ โอกาส ทิศทางการพัฒนาภาคกรุงเทพมหานครและปริมณฑล

โดยการประชุม แบ่งออกเป็น 2 กลุ่ม ดังนี้

* **กลุ่มที่ 1 กรุงเทพมหานคร ปทุมธานี สมุทรปราการ** วันอังคารที่ 30 พฤษภาคม พ.ศ.2566 เวลา 08:30 – 12:00 น. ณ ห้องแกรนด์บอลรูม โรงแรม ดิ เอมเมอรัลด์ รัชดาภิเษก กรุงเทพมหานคร และการประชุมด้วยสื่ออิเล็กทรอนิกส์ (VDO Conference) ผ่านระบบ Zoom Webinar
* **กลุ่มที่ 2 นครปฐม นนทบุรี สมุทรสาคร** วันพุธที่ 31 พฤษภาคม พ.ศ.2566 เวลา 08:30 – 12:00 น. ณ ห้องแซฟไฟร์ โรงแรม แกรนด์ ริชมอนด์ สไตลิช คอนเวนชั่น โฮเทล จ.นนทบุรี และการประชุมด้วยสื่ออิเล็กทรอนิกส์ (VDO Conference) ผ่านระบบ Zoom Webinar

จึงขอเรียนเชิญหน่วยงานที่เกี่ยวข้องทั้งจากภาครัฐ องค์กรปกครองส่วนท้องถิ่น องค์กรพัฒนาเอกชน องค์กรอิสระ ผู้แทนสถาบันการศึกษาและวิชาชีพ ผู้ทรงคุณวุฒิภาคเอกชน ภาคประชาสังคม ประชาชน รวมถึงสื่อมวลชนที่มีส่วนเกี่ยวข้องในการร่วมขับเคลื่อนนโยบายการพัฒนาพื้นที่กรุงเทพมหานครและปริมณฑล เข้าร่วมการประชุมในครั้งนี้